b'\n_START_ARTICLE_\nKarhu (yritys)\n_START_PARAGRAPH_\nKarhu on vuonna 1916 nimell\xc3\xa4 Oy Urheilutarpeita \xe2\x80\x93 Sportartiklar Ab perustettu suomalainen urheiluv\xc3\xa4linevalmistaja.\n_START_SECTION_\nHistoria\n_START_PARAGRAPH_\nKarhu perustettiin 6. toukokuuta 1916 nimell\xc3\xa4 Oy Urheilutarpeita \xe2\x80\x93 Sportartiklar Ab perustajinaan Arno Hohenthal ja Karl Stockmann, sek\xc3\xa4 yhten\xc3\xa4 merkitt\xc3\xa4v\xc3\xa4mp\xc3\xa4n\xc3\xa4 "pes\xc3\xa4pallon is\xc3\xa4" Lauri Pihkala. Perustaminen tapahtui Helsingiss\xc3\xa4 toukokuussa. Osakkeita merkitsiv\xc3\xa4t lis\xc3\xa4ksi Emil Lampinen ja Juho Halme._NEWLINE_Vuonna 1920 yhti\xc3\xb6n nimi muutettiin Karhuksi ja yhti\xc3\xb6 valmisti muun muassa keih\xc3\xa4it\xc3\xa4, kiekkoja, piikkareita ja juoksukenki\xc3\xa4. 1930-luvulla Karhua vietiin maailmalle menestyvien suomalaisurheilijoiden my\xc3\xb6t\xc3\xa4, joista yksi oli Paavo Nurmi._NEWLINE_Sotien j\xc3\xa4lkeen Karhu oli yksi ainoista suomalaisista urheiluvarusteiden valmistajista. 1960-luvulla lajivalikoimaan tuli mukaan virallisesti pes\xc3\xa4pallotuotteet Karhun kehitetty\xc3\xa4 nykyr\xc3\xa4pyl\xc3\xb6iden edelt\xc3\xa4j\xc3\xa4t Pikipeikon ja 1970-luvulla J\xc3\xa4ttipeikon._NEWLINE_Vuonna 1966 yhti\xc3\xb6 vaihtoi nimens\xc3\xa4 virallisesti Oy Urheilu-Karhu Sport Ab:ksi, ja vuonna 1972 nimi vaihtui Karhu-Titan Oy:ksi. V\xc3\xa4hitellen siirryttiin valmistamaan muovisuksia. Karhun nykyinen nimi, Karhu Sporting Goods Oy, on per\xc3\xa4isin vuodelta 1997._NEWLINE_Toukokuussa 2008 Karhu Sports osti Exel Oyj:n outdoor-liiketoiminnan (maastohiihto-, alppi-, k\xc3\xa4vely-, vaellus- ja rullaluistelusauvojen valmistus)._NEWLINE_Kes\xc3\xa4kuussa 2008 Karhu-br\xc3\xa4ndi myytiin yhdysvaltalaisten sijoittajien Huub Valkenburgin ja Jay Duken Karhu Holding -yhti\xc3\xb6lle. Karhu Sporting Goodsin ja Karhu Holdingin kiista kauppahinnan yhden er\xc3\xa4n maksusta vietiin poliisin tutkittavaksi elokuussa 2008. Karhu-suksien lisenssi ja markkinointioikeudet palasivat joulukuussa 2015 Kiteell\xc3\xa4 Yoko- ja J\xc3\xa4rvinen-merkeill\xc3\xa4 suksia valmistavalle KSF Sport Oy:lle sopimuksella Karhu Holdingin kanssa.\n_START_SECTION_\nMerkki\n_START_PARAGRAPH_\nKarhu k\xc3\xa4ytti aluksi kolmea raitaa tunnuksenaan, jo ennen Adidasta. Adidaksen perustaja Adi Dassler osti oikeuden Karhun kengiss\xc3\xa4\xc3\xa4n k\xc3\xa4ytt\xc3\xa4m\xc3\xa4\xc3\xa4n kolmen raidan merkkiin Helsingin olympialaisissa vuonna 1952, koska Karhu oli k\xc3\xa4ytt\xc3\xa4nyt merkki\xc3\xa4 ennen heit\xc3\xa4. Tunnus ostettiin summalla, joka vuoden 2011 rahassa vastaa 1\xc2\xa0600 euroa, sek\xc3\xa4 kahdella viskipullolla. Karhun nykyisten kenkien tunnuksena oleva M-kirjain tulee 1960-luvulla Karhun suunnittelijoina toimineiden M\xc3\xa4ntyl\xc3\xa4n veljesten sukunimest\xc3\xa4.\n_START_SECTION_\nKarhu Pesis\n_START_PARAGRAPH_\nPes\xc3\xa4pallotoiminnassa tapahtui l\xc3\xa4pimurto 1960-luvulla Karhun tuotua markkinoille nykyr\xc3\xa4pyl\xc3\xa4\xc3\xa4 edelt\xc3\xa4v\xc3\xa4n Pikipeikon sek\xc3\xa4 1970-luvulla J\xc3\xa4ttipeikon._NEWLINE_Karhu toi komposiittimailan pes\xc3\xa4pallokentille 1980-luvulla, kun Katapult-maila julkistettiin. Maila mullisti lajin kehityst\xc3\xa4, ja my\xc3\xb6hemmin vuosikymmenell\xc3\xa4 Karhu esitteli lajiturvallisuutta merkitt\xc3\xa4v\xc3\xa4sti parantavan pes\xc3\xa4pallokyp\xc3\xa4r\xc3\xa4n. 1990-luvulla tuotteissa tapahtui seuraava kehitysaskel kun Karhu esitteli menestyksekk\xc3\xa4\xc3\xa4n mailansa, Goldhammerin. Pes\xc3\xa4pallon lajivaatimusten my\xc3\xb6t\xc3\xa4 tuotiin markkinoille my\xc3\xb6s vaatimukset huomioiva piikkari._NEWLINE_2000-luvulla tuotekehitys on saanut aikaan sen, ett\xc3\xa4 mailoista on tehty entist\xc3\xa4 keve\xc3\xa4mpi\xc3\xa4 ja kest\xc3\xa4v\xc3\xa4mpi\xc3\xa4. Karhu on parannellut my\xc3\xb6s piikkareidensa ominaisuuksi ja r\xc3\xa4pyl\xc3\xb6iden valmistus on Karhun mukaan laadun takaamiseksi tuotu Suomeen. _NEWLINE_Vuodesta 2009 l\xc3\xa4htien Karhu -merkill\xc3\xa4 pes\xc3\xa4pallotuotteita on valmistanut ja myynyt porvoolainen L-Tec Sports Oy._NEWLINE_Kaudelle 2010 Karhu esitteli uuden kyp\xc3\xa4r\xc3\xa4mallin, joka parantaa Karhun mukaan turvallisuutta entisest\xc3\xa4\xc3\xa4n.'